Grambaviškių kautynės (1915)

Grambaviškių kautynės – 1915 m. vasario 8 d (pagal Julijaus kalendorių, vasario 21 d. pagal Grigaliaus kalendorių) vykusios kautynės dėl Grambaviškių kaimo (Vokietijos imperija, dab. Klaipėdos r.), vienas Pirmojo pasaulinio karo mūšių Rytų fronte, nesėkmingas Rusijos imperijos karinių pajėgų mėginimas veržtis link Klaipėdos.

Iki 1915 m. Pirmojo pasaulinio karo kovos Klaipėdos apylinkėse faktiškai nevyko, užfiksuota tik keletas nedidelių žvalgybinių dalinių susirėmimų pasienio zonoje. 1915 m. pradžioje Rusijos kariuomenės žvalgų reidai į priešininko teritoriją suintensyvėjo.Pečiulis, Marius, Pirmojo pasaulinio karo veiksmai Vakarų Lietuvoje – Vokietijos ir Rusijos pasienyje – 1915 m. pradžioje – Karo archyvas, t. XXV, p. 61. Vienas ryškesnių susidūrimų – vasario 2 d. prie Kretingos įvykęs rotmistro (?) Smilnovo () vadovaujamo 30 žvalgų būrio susirėmimas su vokiečių pasienio apsaugos daliniais. Po susišaudymo rusų pajėgos buvo priverstos atsitraukti, palikę mūšio lauke 2 sužeistus karius.KAA, f. 50, ap. 2, b. 199, l. 29–30.

Ši aktyvi žvalgyba Kretingos, Gargždų apylinkėse buvo platesnio pasirengimo pulti dalis. Jau vasario 8 d. Rusijos kariai surengė puolimą nuo Gargždų pusės link Grambaviškių kaimo. Puolimas prasidėjo apie 11 val. dienos. Puolime dalyvavo viena Rusijos imperijos kariuomenės 10-osios armijos kavalerijos Gargždų pasienio apsaugos pulko šimtinė, 37-oji ir 40-oji šauktinių rinktinės ().Šauktinių rinktinė – karinis junginys, sudarytas iš maždaug 1 000 karių, tačiau karo metu šis skaičius galėjo būti gerokai mažesnis. žr. Советская военная енциклопедия, t. 3, Москва, 1977 г. p. 265. Prie Grambaviškių kaimo įsitvirtinę Vokietijos kariai puolančiuosius apšaudė taip pat ir iš artilerijos. Sustojus rusų pajėgų atakai, vokiečiai apšaudė ir Gargždų miestelį.

Šaltiniuose minima, kad apšaudymas tęsėsi iki 17 val., iš viso buvo paleista 60 artilerijos šūvių. Sutemus Rusijos kariai turėjo atsitraukti, nepralaužę priešininko gynybos.KAA, f. 50, ap. 2, b. 199, l. 43.

 Išnašos 

 Literatūra 

 KAA, f. 50, ap. 2, b. 199, l. 29–30
 KAA, f. 50, ap. 2, b. 199, l. 43.
 Pečiulis, Marius, Pirmojo pasaulinio karo veiksmai Vakarų Lietuvoje – Vokietijos ir Rusijos pasienyje – 1915 m. pradžioje – Karo archyvas, t. XXV, Vilnius, 2010.

Kategorija:Mūšiai Lietuvos teritorijoje
Kategorija:Pirmojo pasaulinio karo Rytų fronto mūšiai
Kategorija:1915 metai
Kategorija:Rusijos imperijos mūšiai
Kategorija:Vokietijos mūšiai